Renosterstropers altesaam 550 jaar tronkstraf opgelê | Maroela Media
Drie renosterstropers is Woensdag in die hooggeregshof in Makhanda (Grahamstad) in die Oos-Kaap altesaam 550 jaar tronkstraf opgelê.
Forget Ndlovu (43), Jabulani Ndlovu (41) en Sikhumbuzo Ndlovu (40) is in Maart vanjaar skuldig bevind op 55 aanklagte wat verband hou met renosterstropery tussen 2013 en 2016.
Volgens kol. Sibongile Soci, woordvoerder van die polisie, is die skuldiges vonnisse opgelê wat wissel van vyf tot vyftien jaar tronkstraf. Die vonnisse sal egter aaneenlopend uitgedien word en elkeen sal tronkstraf van 25 jaar uitdien.
Soci sê die polisie het werklik 'n deurbraak in die stroping van renosters behaal toe dié stropers eindelik in Junie 2016 by die Makana-oord naby Makhanda vasgetrek is.
Soci sê 'n polisiespan onder die leiding van kapt. Morne Viljoen het ten tyde van die inhegtenisneming op 'n renosterhoring van 72 cm asook verdowingsmiddels, messe en vuurwapens wat gebruik word om diere te verdoof, beslag gelê.
Die skuldiges word onder meer verbind met die stroop van 'n renoster in die Buckland-wildreservaat buite Makhanda. Dié renoster is op 17 Junie 2016 vir die laaste keer gewaar. Daar word vermoed dat die stropers hom verdoof het.
Die skuldiges kon op daardie stadium met tien voorvalle van renosterstropery in die Oos-Kaap asook Mpumalanga en KwaZulu-Natal verbind word.
Lt.genl. Liziwe Ntshinga, provinsiale polisiekommissaris, het dié stewige vonnis verwelkom.
"Die vonnis is die produk van die polisie se onwrikbare toewyding in die stryd teen wildsmisdade wat met georganiseerde misdaad verband hou," het Ntshinga gesê.
"Ek is verheug dat die drie verdagtes deur die Oos-Kaapse ondersoekbeamptes in hul spore gestop is nadat hulle by meer as tien voorvalle in die land betrokke was," het sy gesê.
Volgens Ntshinga was daar sedert dié stropers se inhegtenisneming nog nie weer 'n renoster wat in dié provinsie onder stropers deurgeloop het nie.
As ek 200km\h ry – kan ek vir die speedcop se dat ek my spoed aaneenlopend gedoen het – dus net so 10km\h ?
Darem weer goeie nuus vir die regstelsel in die land. Hoop net hulle kry nie parool na 2 jaar nie….
Baie snaaks ! Hoe lekker lag ek nou
Wat 'n goeie vonnis! Nou moet lafhartige hokjagters ook vasgevat word, en diè betrokkeby georganiseerde honde gevegde. Geen genade moet betoon word vir dieremishandeling nie.